Konstantin Istomin. Konstantin Nikolayevich Istomin (1887-yil 07-yanvar, Kursk – 1942-yil 28-avgust, Samarqand) – sovet avangard rassomi, oʻqituvchi, Makovets, Toʻrt sanʼat jamiyatlari, Inqilobiy Rossiya rassomlari uyushmasi aʼzosi. Rassomning eng yaxshi asarlari Tretyakov galereyasi va Rossiya muzeyi saqlanadi. Hayoti. Konstantin Istomin 1887-yil 07-yanvarda Kurskda ofitser oilasida tugʻilgan. U Kurskdagi gimnaziyaga borishni boshladi, ammo 1901-yilda otasi Vladivostokka xizmat qilish uchun koʻchirilganda, uning oilasi ham Vladivostokka ketdi. Vladivostokda, gimnaziyada oʻqish bilan bir qatorda, u sanʼat maktabiga borishni boshladi. Bu yerda Istominlar oilasi 1904-yilda Yaponiya bilan urush boshlangunga qadar qoldi, shundan soʻng ular Xarkovga koʻchib oʻtdilar. Xarkovda nihoyat oʻrta maktabni tugatib, badiiy akademiyaga oʻqishga kirdi. Biroq, u Xarkovda uzoq qololmadi, 18 yoshli Konstantin Nikolayevich 1905-yildagi inqilobiy voqealarda ishchilar tomonida qatnashdi, buning uchun hibsga olindi va qamoqqa tashlandi. U 1906-yilning yozigacha qamoqda qoldi va ozodlikka chiqqandan keyin Germaniyaga joʻnab ketdi. Germaniyaning Myunxen shahrida Konstantin Nikolayevich venger rassomi Shimon Xolosining rassomlik maktabida badiiy taʼlimni davom ettirdi. 1909-yilda intiluvchan rassom Rossiyaga qaytishga qaror qildi va 1909-yilning yozida Moskva davlat universitetining sanʼat tarixi fakultetiga oʻqishga kirdi. Moskva davlat universitetida oʻqiyotganda yosh rassom Gretsiya va Italiya boʻylab sayohat qildi. 1913-yilda Istomin armiyaga chaqirildi va artilleriya safiga qoʻshildi. Birinchi jahon urushi paytida u artilleriyani boshqargan, snaryaddan jarohat olgan va kasalxonada davolanib chiqqan. Konstantin 1918-yil bahorida Moskvaga qaytib keldi va Mossovetning tasviriy sanʼat boʻlimida ishladi. 1919-yil mart oyidan u Qizil Armiya saflariqaytdi, ammo yarador boʻlib, tif kasalini orttirib oldi va demobilizatsiya qilindi. Xizmati davomida u rasm chizish bilan shugʻullangan, ammo bu davrdagi rasmlar saqlanib qolmagan. Konstantin Nikolayevich Istomin 1942-yil 28-avgustda Samarqandda vafot etdi.